Document ID: 31981R0005

*****
ΚΑΝΟΝΙΣΜΟΣ (ΕΟΚ) αριθ. 5/81 ΤΟΥ ΣΥΜΒΟΥΛΙΟΥ
της 1ης Ιανουαρίου 1981
περί καθορισμού των γενικών κανόνων του καθεστώτος των εξισωτικών ποσών προσχωρήσεως στον τομέα του ελαιολάδου
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
την πράξη προσχωρήσεως του 1979, και ιδίως το άρθρο 61 σημείο 5 και το άρθρο 72 παράγραφος 1,
την πρόταση της Επιτροπής,
Έχοντας υπόψη:
ότι τα άρθρα 58 και 59 της πράξεως προβλέπουν, για την Ελλάδα, τον καθορισμό των τιμών σε επίπεδο που μπορεί να είναι διαφορετικό από αυτό των κοινών τιμών· ότι σύμφωνα με το άρθρο 61 της πράξεως προσχωρήσεως, οι διαφορές αυτές του επιπέδου των τιμών αντισταθμίζονται από ένα καθεστώς εξισωτικών ποσών προσχωρήσεως·
ότι στον τομέα του ελαιολάδου, τα άρθρα 58, 59 και 61 της πράξεως προσχωρήσεως εφαρμόζονται στην τιμή παρεμβάσεως·
ότι σύμφωνα με το άρθρο 11 του κανονισμού αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό ΕΟΚ αριθ. 1917/80 (2), χορηγείται ενίσχυση στην κατανάλωση για το έλαιο που παράγεται και διατίθεται στην Κοινότητα· ότι σύμφωνα με το άρθρο 79 παράγραφος 1 της πράξεως προσχωρήσεως, το προαναφερόμενο εξισωτικό ποσό προσχωρήσεως διορθώνεται, κατά περίπτωση, κατά την επίπτωση της διαφοράς μεταξύ των κοινοτικών ενισχύσεων στην κατανάλωση που εφαρμόζονται στην Κοινότητα των Εννέα και στην Ελλάδα·
ότι όσον αφορά τα προϊόντα που περιέχουν ελαιόλαδο, το εφαρμοστέο εξισωτικό ποσό πρέπει να λαμβάνει υπόψη την περιεκτικότητα σε έλαιο των προϊόντων αυτών·
ότι σύμφωνα με το άρθρο 61 σημείο 5 πρώτο εδάφιο της πράξεως προσχωρήσεως, το εξισωτικό ποσό προσχωρήσεως δεν μπορεί να είναι ανώτερο από την επιβάρυνση κατά την εισαγωγή που εφαρμόζεται στα προϊόντα που εισάγονται από τρίτες χώρες· ότι λαμβανομένου υπόψη του καθεστώτος ενισχύσεως στην κατανάλωση που εφαρμόζεται στον τομέα του ελαιολάδου, η εφαρμογή του προαναφερόμενου κανόνα θα οδηγούσε σε στρεβλώσεις του ανταγωνισμού· ότι πρέπει συνεπώς να προβλεφθεί παρέκκλιση από αυτόν τον κανόνα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά την έννοια του παρόντος κανονισμού, νοείται ως
- Κοινότητα των Εννέα, η σύνθεση της Κοινότητος πριν από την προσχώρηση της Ελλάδος,
- εξισωτικά ποσά προσχωρήσεως, τα εξισωτικά ποσά που εφαρμόζονται στις συναλλαγές μεταξύ της Κοινότητος των Εννέα και της Ελλάδος και μεταξύ της τελευταίας αυτής και των τρίτων χωρών.
Άρθρο 2
1. Το εξισωτικό ποσό προσχωρήσεως που εφαρμόζεται στις συναλλαγές μεταξύ της Κοινότητος των Εννέα και της Ελλάδος για το ελαιόλαδο της διακρίσεως 15.07 Α του Κοινού Δασμολογίου εκτός των ελαίων που αναφέρονται στην παράγραφο 2, ισούται με τη διαφορά μεταξύ της τιμής παρεμβάσεως που έχει καθορισθεί για την Κοινότητα των Εννέα και της τιμής παρεμβάσεως που έχει καθορισθεί για την Ελλάδα.
Εν τούτοις, για το ελαιόλαδο της διακρίσεως 15.07 Α ΙΙ η διαφορά αυτή τροποποιείται κατά το συντελεστή που καθορίζεται στο παράρτημα.
2. Το εξισωτικό ποσό προσχωρήσεως που εφαρμόζεται στις συναλλαγές μεταξύ της Κοινότητος των Εννέα και της Ελλάδος για το ελαιόλαδο της διακρίσεως 15.07 Α Ι α) και 15.07 Α ΙΙ, του οποίου η συσκευασία πληροί τις προϋποθέσεις που προβλέπονται για τη χορήγηση της ενισχύσεως στην κατανάλωση, είναι εκείνο που αναφέρεται στην παράγραφο 1 τροποποιούμενο κατά τη διαφορά μεταξύ της ενισχύσεως στην κατανάλωση που εφαρμόζεται στην Κοινότητα των Εννέα και στην Ελλάδα.
Εάν η διαφορά μεταξύ της ενισχύσεως στην κατανάλωση που εφαρμόζεται στην Κοινότητα των Εννέα και στην Ελλάδα υπερβαίνει το ποσό που αναφέρεται στην παράγραφο 1, εφαρμόζεται η διαφορά που προκύπτει.
3. Το εξισωτικό ποσό που εφαρμόζεται στις συναλλαγές της Ελλάδος με τις τρίτες χώρες για το ελαιόλαδο της διακρίσεως 15.07 Α του κοινού δασμολογίου είναι εκείνο που αναφέρεται στην παράγραφο 2.
Εν τούτοις, το εξισωτικό ποσό δεν εφαρμόζεται στις ελληνικές εξαγωγές προς τις τρίτες χώρες του ελαιολάδου που αναφέρεται στην παράγραφο 1.
Άρθρο 3
Τα εξισωτικά ποσά προσχωρήσεως που εφαρμόζονται στα προϊόντα που περιέχουν έλαιο και αναφέρονται στο άρθρο 17 του κανονισμού αριθ. 136/66/ΕΟΚ υπολογίζονται με βάση το εξισωτικό ποσό προσχωρήσεως που εφαρμόζεται σύμφωνα με το άρθρο 2, αφού ληφθεί υπόψη η περιεκτικότητα σε έλαιο των εν λόγω προϊόντων.
Άρθρο 4
Κατά τις συναλλαγές μεταξύ της Κοινότητος των Εννέα και της Ελλάδος:
- το εξισωτικό ποσό προσχωρήσεως που αναφέρεται στο άρθρο 2 παράγραφος 1 εισπράττεται ή χορηγείται από εκείνο από τα δύο ενδιαφερόμενα Κράτη μέλη στο οποίο ισχύει ανώτερη τιμή παρεμβάσεως,
- το εξισωτικό ποσό προσχωρήσεως που αναφέρεται στο άρθρο 2 παράγραφος 12 εισπράττεται ή χορηγείται από εκείνο από τα δύο ενδιαφερόμενα Κράτη μέλη στο οποίο η τιμή παρεμβάσεως, μειούμενη κατά το ποσό ενισχύσεως στην κατανάλωση, είναι η ανώτερη.
Άρθρο 5
Κατά παρέκκλιση του άρθρου 61 σημείο 5 πρώτο εδάφιο της πράξεως προσχωρήσεως, το εξισωτικό ποσό προσχωρήσεως που αναφέρεται στο άρθρο 2 παράγραφος 1 μπορεί να υπερβαίνει το ποσό της εισφοράς που εφαρμόζεται έναντι των τρίτων χωρών.
Άρθρο 6
Το εξισωτικό ποσό προσχωρήσεως που εφαρμόζεται είναι εκείνο που ισχύει την ημέρα της εισαγωγής ή της εξαγωγής.
Άρθρο 7
Θεσπίζονται, σύμφωνα με τη διαδικασία που προβλέπει το άρθρο 38 του κανονισμού αριθ. 136/66/ΕΟΚ:
α) οι λεπτομέρειες χορηγήσεως και εισπράξεως των εξισωτικών ποσών προσχωρήσεως, με τρόπο ιδίως που να προλαμβάνει ενδεχόμενες εκτροπές του εμπορίου και στρεβλώσεις του ανταγωνισμού,
β) οι λεπτομέρειες του παρόντος κανονισμού και ο καθορισμός των εξισωτικών ποσών προσχωρήσεως.
Τα μέτρα προλήψεως ενδεχόμενων εκτροπών του εμπορίου και στρεβλώσεων του ανταγωνισμού μπορεί να εφαρμόζονται μετά την κατάργηση των εξισωτικών ποσών προσχωρήσεως κατά τη διάρκεια περιόδου που κρίνεται αναγκαία.
Άρθρο 8
Ο παρών κανονισμός αρχίζει να ισχύει την 1η Ιανουαρίου 1981.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, την 1η Ιανουαρίου 1981.

Labels: 17
6